รัฐบาลไทย-ข่าวทำเนียบรัฐบาล-สธ.เตือนประชาชนถูกสุนัขหรือแมวกัด ข่วน รีบฉีดวัคซีนทันทีไม่ต้องรอสัตว์เสียชีวิต
วันจันทร์ที่ 6 พฤศจิกายน 2560
สธ.เตือนประชาชนถูกสุนัขหรือแมวกัด ข่วน รีบฉีดวัคซีนทันทีไม่ต้องรอสัตว์เสียชีวิต
กระทรวงสาธารณสุข เตือนประชาชนหากถูกสุนัขหรือแมวกัด ข่วน ให้รีบล้างแผล หาหมอ ฉีดวัคซีนให้ครบ
กระทรวงสาธารณสุข เตือนประชาชนหากถูกสุนัขหรือแมวกัด ข่วน ให้รีบล้างแผล หาหมอ ฉีดวัคซีนให้ครบ ไม่ต้องรอขังสัตว์ดูอาการ10วันหรือรอจนสัตว์เสียชีวิต โรคพิษสุนัขบ้าไม่สามารถรักษาได้เป็นแล้วเสียชีวิตทุกราย แต่ป้องกันได้ด้วยการฉีดวัคซีนป้องกันโรคพิษสุนัขบ้าอย่างถูกวิธี
นายแพทย์เจษฎา โชคดํารงสุข ปลัดกระทรวงสาธารณสุข ให้สัมภาษณ์ว่า สถานการณ์การติดเชื้อโรคพิษสุนัขบ้าในปี พ.ศ.2558มีแนวโน้มพบมากขึ้น จากปัญหาการฉีดวัคซีนในสัตว์ครอบคลุมต่ํากว่าร้อยละ80ทําให้จํานวนผู้เสียชีวิตด้วยโรคพิษสุนัขบ้าเพิ่มขึ้นเป็น14รายดังนั้นในปี พ.ศ.2559หน่วยงานที่เกี่ยวข้องได้ร่วมกันแก้ไข ทําให้ในปี2560ตั้งแต่มกราคม-พฤศจิกายน จํานวนผู้เสียชีวิตลดลงเหลือ8ราย ทั้งนี้ เพื่อให้ การแก้ปัญหาเป็นไปอย่างยั่งยืน เตรียมนําเรื่องการป้องกันควบคุมโรคพิษสุนัขบ้าบูรณาการการทํางาน ในคณะกรรมการพัฒนาคุณภาพชีวิตและสุขภาพระดับอําเภอ (District Health Board : DHB)
ข้อมูลจากสํานักระบาดวิทยา กรมควบคุมโรค ระบุผู้เสียชีวิตจากโรคพิษสุนัขบ้าทั้งเด็กและผู้ใหญ่ สาเหตุจากถูกสุนัขกัด ข่วน พบทั้งสุนัขที่มีเจ้าของและไม่มีเจ้าของ ไม่ได้เข้ารับการฉีดวัคซีนป้องกันโรคพิษสุนัขบ้า ซึ่งการกระจายตัวของการพบโรคพิษสุนัขบ้าในสัตว์มีความสัมพันธ์กับการพบผู้เสียชีวิตด้วยโรคพิษสุนัขบ้าในคน ส่วนใหญ่พบที่ภาคกลางและภาคตะวันออก เนื่องจากโรคพิษสุนัขบ้าไม่สามารถรักษาได้ ผู้ป่วยที่แสดงอาการมักเสียชีวิตทุกราย แต่ป้องกันได้ด้วยการฉีดวัคซีนป้องกันโรคพิษสุนัขบ้าอย่างถูกวิธี
“หลังจากถูกสุนัขหรือแมวกัด ข่วน ให้รีบล้างแผล ใส่ยา หาหมอ ฉีดวัคซีนให้ครบ และการเพิ่มภูมิคุ้มกันตามนัด โดยไม่ต้องรอขังสัตว์ไว้ดูอาการครบ10วันหรือรอจนสัตว์เสียชีวิต ซึ่งการดูแลและปฏิบัติตน ที่ถูกต้องจะช่วยให้ปลอดภัยจากการติดเชื้อโรคพิษสุนัขบ้าได้” นายแพทย์เจษฎากล่าว
ด้านนายแพทย์สุวรรณชัย วัฒนายิ่งเจริญชัย อธิบดีกรมควบคุมโรค กล่าวถึงความเชื่อของประชาชน บางกลุ่มในจังหวัดร้อยเอ็ดว่า หากถูกสุนัขกัดแล้วทําพิธีกรรมเผาหลอก จะไม่เสียชีวิตจากโรคพิษสุนัขบ้านั้น กรมควบคุมโรคขอให้ข้อมูลว่าเรื่องนี้เป็นความเชื่อที่ไม่ถูกต้อง เพราะโรคพิษสุนัขบ้าเป็นโรคติดต่อระหว่างสัตว์และคนที่มีความรุนแรง หากปฏิบัติตนไม่ถูกวิธีอาจได้รับเชื้อและเสียชีวิตได้โดยจากการสํารวจพบว่าประชาชนยังมีความรู้และความเชื่อเกี่ยวกับโรคพิษสุนัขบ้าที่ผิดๆ เช่น โรคพิษสุนัขบ้าสามารถรักษาให้หายได้ โรคพิษสุนัขบ้า ไม่รุนแรงถึงขั้นเสียชีวิต เมื่อถูกสัตว์ที่เป็นโรคกัดหรือข่วน ให้ใช้สมุนไพรพอกหรือใช้รองเท้าตบแผล หรือแม้แต่ เข้าพิธีกรรมแล้วจะไม่ทําให้เสียชีวิต เป็นต้น ซึ่งความเชื่อเหล่านี้ส่งผลให้มีผู้เสียชีวิตด้วยโรคพิษสุนัขบ้าเพิ่มขึ้น
ทั้งนี้ ได้สั่งการให้สํานักงานป้องกันควบคุมโรค ที่7จังหวัดขอนแก่น ลงพื้นที่ในวันนี้ร่วมกับสํานักงานปศุสัตว์จังหวัดร้อยเอ็ด สํานักงานสาธารณสุขจังหวัดร้อยเอ็ด และทีมเฝ้าระวังสอบสวนเคลื่อนที่เร็ว (SRRT)สอบสวน ควบคุมโรค และทําความเข้าใจกับผู้ป่วยและประชาชนในพื้นที่ ดังนี้1.เจ้าของ สุนัข แมว ต้องนําสัตว์เลี้ยงไปฉีดวัคซีน ครั้งแรกอายุ2-4เดือน และฉีดซ้ําทุกปี2.ไม่ปล่อยสัตว์เลี้ยงออกนอกบ้านตามลําพังโดยไม่ใส่สายจูง หากถูกสุนัขบ้ากัด ก็เป็นโรคพิษสุนัขบ้าได้3.ช่วยกันลดจํานวนสุนัขที่ไม่มีเจ้าของโดยการทําหมันถาวร4.ลดความเสี่ยงจากการถูกสุนัขกัดด้วย5ย. คือ อย่าแหย่ ให้สัตว์โมโห โกรธ /อย่าเหยียบ หาง หัว ตัว ขา หรือทําให้สัตว์ตกใจ /อย่าแยก สัตว์ที่กําลังกัดกันด้วยมือเปล่า /อย่าหยิบ ชามข้าวหรือเคลื่อนย้ายอาหารขณะที่สัตว์กําลังกินอาหาร และ อย่ายุ่ง หรือเข้าใกล้กับสัตว์ต่างๆ นอกบ้านที่ไม่มีเจ้าของหรือไม่ทราบประวัติ5.หากสัตว์เลี้ยงตายผิดปกติหรือสงสัยว่าเป็นโรคพิษสุนัขบ้า ให้รีบแจ้งเจ้าหน้าที่สาธารณสุข ปศุสัตว์หรือผู้นําชุมชนทันที หากประชาชนมีข้อสงสัยสอบถามได้ที่สายด่วนกรมควบคุมโรค โทร1422